**ՀԻՄՆԱՎՈՐՈՒՄ**

**««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2022 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ԴԵԿՏԵՄԲԵՐԻ 23-Ի N 2121-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ» ՄԱՍԻՆ**

**Իրավական ակտի ընդունման անհրաժեշտությունը.**

Սույն նախագծի (այսուհետ` Նախագիծ) ներկայացումը պայմանավորված է մեր հայրենակից, Մոսկվայի Չայկովսկու անվան պետական կոնսերվատորիայի պրոֆեսոր Գարրի Եփրիկյանի կողմից իր սեփական երգեհոնը (Lobling-Orgelbau) Պ.Չայկովսկու անվան միջնակարգ երաժշտական մասնագիտական դպրոց ՊՈԱԿ-ին նվիրաբերության գործընթացով պայմանավորված պահպանման ծախսերը, տեղափոխման, տեղադրման և մոնտաժման աշխատանքները իրականացնելու անհրաժեշտությունից:

**Ընթացիկ իրավիճակը և խնդիրները.**

Պ.Չայկովսկու անվան միջնակարգ երաժշտական մասնագիտական դպրոց ՊՈԱԿ-ի մեծ համերգասրահում տեղադրված չեխական արտադրության Rieger-Kloss ընկերության երգեհոնը դպրոցին է փոխանցվել Կոմպոզիտորների միությունից 70-ական թվականների վերջին:

Ի սկզբանե երգեհոնը լիարժեք չի գործել, քանի որ կարևոր նշանակության դետալներ (լեզվային խողովակներ իրենց փականներով և մեխանիզմներով) բացակայել են:

2014-15թթ. դպրոցի հիմնանորագմամբ պայմանավորված երգեհոնը ապամոնտաժվել է, 2016թ վերանորոգման ավարտից հետո երգեհոնը տեղադրելու նպատակով կապ է հաստատել չեխական Rieger-Kloss ընկերության հետ: Վերջիներս ժամանել են Երևան և տեղում ուսումնասիրության արդյունքում դպրոցին է ներկայացրել ընկերության եզրակացությունը և ծախսերի նախահաշիվը առ այն, որ երգեհոնը վերանորոգման կարիք ունի, որի արժեքը կազմում է 90.000 և ավել եվրո:

Դպրոցի դաշնամուրային բաժնում սովորում է մոտ 300 աշակերտ և նրանցից շատերը ցանկություն ունեն տիրապետելու նաև երգեհոնին, ինչը հնարավոր կլինի կազմակերպել միայն դպրոցում գործիքի առկայության դեպքում:

Այդ իսկ պատճառով 2022 թ. ռուսաստանաբնակ մեր հայրենակից Մոսկվայի Չայկովսկու անվան պետական կոնսերվատորիայի պրոֆեսոր Գարրի Եփրիկյանը ցանկություն է հայտնել իր սեփական երգեհոնը (Lobling-Orgelbau) նվիրաբերել Պ.Չայկովսկու անվան միջնակարգ երաժշտական մասնագիտական դպրոց ՊՈԱԿ-ին:

Երգեհոնը Երևան պետք է տեղափոխվի Մոսկվայից, որից հետո 4 գերմանացի մասնագետներ կիրականացնեն տեղում մոնտաժման աշխատանքները:

Երգեհոնի Մոսկվայի պահեստում պահպանության, Մոսկվայից Երևան տեղափոխության, Երևանում տեղադրման արդյունքում փայտյա աշխատանքների իրականացման և 4 գերմանացի մասնագետների ճանապարհածախսի, Հայաստանում կեցության և երգեհոնի մոնտաժման աշխատանքների ընդհանուր գումարը կազմում է 17 980.0 հազ. դրամ:

ՀՀ կառավարության որոշման նախագծով նաև նախատեսվում է 1192. Կրթության որակի ապահովում ծրագրի 11010 Ատեստավորման նոր համակարգի ներդրում՛ ուղղված ուսուցիչների որակի բարձրացմանը միջոցառման գծով արդյունքային (կատարողական) ցուցանիշների ճշգրտում:

**Կարգավորման նպատակը և բնույթը.**

Համապատասխան ֆինանսական միջոցները ստանալով հնարավոր կլինի իրականացնել երգեհոնի՝ Պ.Չայկովսկու անվան միջնակարգ երաժշտական մասնագիտական դպրոց ՊՈԱԿ-ին նվիրաբերման աշխատանքները, ինչն էլ իր հերթին կնպաստի դպրոցում երգեհոնային դասարանի բացմանը և հայաստանյան երգեհոնային դպրոցի զարգացմանը:

**Նախագծի մշակման գործընթացում ներգրավված ինստիտուտները և անձինք.**

Նա­­խագիծը մշակվել է ՀՀ կրթության, գի­տության, մշակույթի և սպորտի նա­խա­րարության աշխատակիցների կողմից:

**Իրավական ակտի կիրարկման դեպքում ակնկալվող արդյունքը.**

Պ.Չայկովսկու անվան միջնակարգ երաժշտական մասնագիտական դպրոց ՊՈԱԿ-ում կվերաբացվի երգեհոնի դասարան, որը կարող են հաճախել դպրոցի դաշնամուրային բաժնում սովորող աշակերտների մի մասը, կկազմակերպվեն երգեհոնային երաժտության երեկոներ, կապահովի աշակերտների հոսքը Երևանի պետական Կոնսերվատորիա՝ նշյալ մասնագիտգության գծով, ինչը թույլ կտա վերականգնելու Հայաստանի երգեհոնային դպրոցը:

**Իրավական ակտի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման անհրաժեշտություն.**

««Հայաստանի Հանրապետության 2022 թվականի պետական բյուջեի մասին» օրենքում վերաբաշխում, Հայաստանի Հանրապետության կառավարության 2021 թվականի դեկտեմբերի 23-ի N 2121-Ն որոշման մեջ փոփոխություններ կատարելու մասին» Հայաստանի Հանրապետության կառավարության որոշման ընդունման կապակցությամբ Հայաստանի Հանրապետության պետական բյուջեում եկամուտների ավելացում կամ նվազեցում չի առաջանում:

**Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.**

Նախագիծը բխում է ՀՀ կառավարության 18.08.2021 թվականի N 1363-Ա որոշմամբ հաստատված ՀՀ կառավարության 2021-2026 թթ. Ծրագրի «4.Մարդկային կապիտալի զարգացում» բաժնի «4.3.Կրթություն» ենթաբաժնի հանրակրթությանը վերաբերող 1-ին պարբերությունից «մինչև 2026 թվականը հանրակրթության նոր չափորոշիչների ամբողջական ներդրումն է հանրապետության բոլոր դպրոցների բոլոր դասարաններում՝ ապահովելով դպրոցական արդիական ու հագեցված ենթակառուցվածքի , ներառական և զարգացնող միջավայրի, բարձրոակ ուսուցչական համակազմի և դպրոցների թաանցիք ու արդյունավետ կառավարման ամբողջականություն»:

**Իրավական ակտի ընդունման կապակցությամբ այլ նորմատիվ իրավական ակտերի ընդունման անհրաժեշտություն.**

1. Այլ իրավական ակտերում փոփոխությունների և/կամ լրացումների անհրաժեշտությունը.

Չի առաջացնում:

2. Միջազգային պայմանագրերով ստանձնած պարտավորությունների հետ համապատասխանությունը.

Համապատասխանում է:

**Այլ տեղեկություններ.**

Չկան: